หวั่นดอกเบี้ยลดอีกรอบแห่ซื้อตราสารหนี้6เดือน
กองทุนตราสารหนี้อายุ 6 เดือน เนื้อหอม นักลงทุนต้องการล็อกผลตอบแทน เชื่อ กนง.ครั้งหน้าจะลดดอกเบี้ยอีก บลจ.กรุงไทย จ่าย 2.8% ต่อปี
7 ธ.ค. 2554

กองทุนตราสารหนี้อายุ 6 เดือน เนื้อหอม นักลงทุนต้องการล็อกผลตอบแทน เชื่อ กนง.ครั้งหน้าจะลดดอกเบี้ยอีก บลจ.กรุงไทย จ่าย 2.8% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ในขณะนี้นักลงทุนมีความต้องการลงทุนในตราสารหนี้อายุ 6 เดือน มากขึ้น เพื่อต้องการล็อกผลตอบแทนในช่วงนี้ที่อัตราดอกเบี้ยมีแนวโน้มปรับตัวลดลง 
“ตลาดการเงินคาดการณ์ว่ามีแนวโน้มที่คณะกรรมการนโยบายการเงิน (กนง.) จะปรับลดอัตราดอกเบี้ยนโยบายลงต่อเนื่อง ในการประชุมครั้งต่อไปวันที่ 25 ม.ค. 2555 ส่งผลให้อัตราผลตอบแทนของตราสารหนี้ปรับตัวลดลงทุกช่วงอายุ โดยตราสารหนี้ระยะสั้นรุ่นอายุไม่เกิน 12 เดือน ปรับตัวลดลง 0.05-0.11%” นายสมชัย กล่าว 
ทั้งนี้ จากการประชุมของ กนง.เมื่อวันที่ 30 พ.ย. 2554 ได้ปรับลดอัตราดอกเบี้ยนโยบายลง 0.25% มาอยู่ที่ 3.25% ต่อปี และแถลงการณ์ของ กนง.ยังมีการส่งสัญญาณถึงความเป็นไปได้ที่จะดำเนินนโยบายการเงินแบบผ่อนคลายเพื่อสนับสนุนการฟื้นตัวทางเศรษฐกิจ 
พร้อมกันนี้ นายสมชัย กล่าวว่า ในสัปดาห์นี้ บลจ.กรุงไทย เปิดจำหน่ายกองทุนเปิดกรุงไทยประจำ 6 เดือน คุ้มครองเงินต้น 3 (KTFIX6M3) ซึ่งเป็นกองทุนประเภท Roll Over อายุโครงการ 6 เดือน เสนอขายตั้งแต่วันนี้จนถึงวันที่ 9 ธ.ค. 2554 โดยกองทุนจะลงทุนในพันธบัตรภาครัฐในประเทศทั้ง 100% และคาดว่านักลงทุนจะได้รับผลตอบแทนประมาณ 2.8% ต่อปี 
ขณะที่ บลจ.ยูโอบี (ไทย) เปิดขายกองทุนเปิด ยูโอบี เอฟไอ พลัสพลัส 6/27 ระหว่างวันที่ 69 ธ.ค. 2554 โดยจะเน้นลงทุนในตราสารหนี้ทั้งในประเทศและต่างประเทศที่มีอันดับความน่าเชื่อถืออยู่ในอันดับที่สามารถลงทุนได้ เช่น พันธบัตรรัฐบาล ตั๋วแลกเงินของธนาคารพาณิชย์ เงินฝากในธนาคารพาณิชย์ และตราสารหนี้ที่ออกโดยบริษัทเอกชนทั่วไป อายุโครงการประมาณ 6 เดือน และคาดว่าจะได้รับผลตอบแทนสูงกว่าดอกเบี้ยเงินฝาก